Nóg aanklagte staar Shaun Abrahams in gesigShaun Abrahams, nasionale direkteur van openbare vervolging (Foto: Jonisayi Maromo, ANA) Die burgerregte-organisasie AfriForum gaan Woensdag (11 April) klagte van korrupsie, bedrog, diefstal, afpersing en vervalsing teen Shaun Abrahams, die nasionale direkteur van openbare vervolging (NDOV), indien. Monique Taute, hoof van AfriForum se teenkorrupsie-eenheid, sê die organisasie doen dié stappe omdat Abrahams nié geskik is vir die posisie as NDOV-leier nie en dus uit sy amp verwyder moet word. “Die aantygings teen Abrahams behoort genoeg rede vir pres. Cyril Ramaphosa te wees om Abrahams af te dank, aangesien dit duidelik is dat hy nie geskik en gepas is om die pos te beklee nie,” sê Taute. Die aanklagte sal by die Silverton-polisiestasie in Pretoria teen hom aanhangig gemaak word. Dit kom nadat die organisasie in Februarie ook strafregtelike aanklagte van meineed en regsverydeling teen Abrahams ingedien het. Die burgerregte-organisasie het destyds ook ŉ beroep op Ramaphosa gedoen om Abrahams af te dank. James Selfe, voorsitter van die DA se federale uitvoerende raad, het vroeër vanjaar ook gesê Ramaphosa moet “leierskap toon” en ŉ nuwe NDOV-hoof aanstel.